stanford-oval/wikipedia huggingface dataset:
אלכסנדרוס הראשון, מלך יוון
מלכותו

בשנת 1917 התעקש קונסטנטינוס הראשון כי יוון תישאר נייטרלית במלחמת העולם הראשונה, בעוד ראש הממשלה אלפתריוס וניזלוס עמד על דעתו כי על יוון להצטרף למלחמה בתמיכה לברית המשולשת בריטניה-צרפת-רוסיה. כוחות צבא צרפתים ובריטים נכנסו לשטח יוון בהזמנת וניזלוס ואילצו את המלך קונסטנטינוס הראשון ובנו, נסיך הכתר גאורגיוס לצאת לגלות. אלכסנדרוס הצעיר, אשר תמך בשאיפות התפשטותה הטריטוריאלית של יוון, הומלך. אולם במציאות הוא היה חסר כל סמכויות של ממש, ולמעשה היווה "חותמת גומי" לראש הממשלה החזק. עיקר תפקידו היה לבקר בחזית ולעודד את כוחות הצבא.
בנושא אחד בלבד הוא הימרה את פיו של וניזלוס: ב-4 בנובמבר 1919 הוא נישא בנישואי בזק, לאספסיה מנוס (1896–1972), בת פשוטי העם, בתו של קולונל פטרוס מנוס, ובכך גרם לשערורייה שהרגיזה את וניזלוס. אספסיה נאלצה להימלט מאתונה עד שהרוחות נרגעו והנישואים קיבלו גושפנקא חוקית, זאת מבלי שהוכרה כמלכה, אלא בכינוי "מאדאם מנוס". שישה חודשים אחר כך עזב הזוג הצעיר לפריז, וזאת לאחר שהבטיחו כי לא ייסעו יחדיו ולא יראו יחדיו באירועים פומביים.
הסכם סוור שנחתם באוגוסט 1920, כלל תנאים טובים ביותר ליוון והעניק לה טריטוריות גדולות בתראקיה ובאזור איזמיר, ובכך התמלאה שאיפתו של אלכסנדר.
מותו

אלכסנדרוס נזכר בהיסטוריה כמלך ריקני, חובב חיות מחמד, אשר מת מנשיכת קוף מחמד. ב-2 באוקטובר 1920, כאשר המלך טייל עם כלבו בגנים המלכותיים של אתונה, הותקף הכלב על ידי מקוק ברברי. המלך ניסה להרחיק את הקוף באמצעות מקל, אולם במהלך המהומה נשך הקוף את המלך, נשיכה קלה בידו. קוף נוסף הצטרף למתקפה, ובעת הניסיון להרחיקו ספג המלך נשיכה נוספת "אשר שרטה בלוטה." בתוך ימים פיתח המלך דלקת קשה, ולמרות סימנים ראשונים של התאוששות, ב-12 באוקטובר מצבו התדרדר. ב-25 באוקטובר מת המלך אלכסנדרוס מאלח דם.
לאביו, קונסטנטינוס הראשון, הותר לשוב לכס המלוכה ביוון. אביו הוביל בסופו של דבר את יוון למלחמת יוון–טורקיה, אשר הסתיימה במפלת יוון, וברבע מיליון חיילים ואזרחים הרוגים, ואף הביאה לסופם את רעיונות ההתפשטות הטריטוריאלית של יוון. וינסטון צ'רצ'יל כתב מאוחר יותר כי "הייתה זו נשיכת קוף שעלתה בחייהם של 250,000 איש."
בתו היחידה של אלכסנדר, אשר נולדה לאחר מותו, הייתה אלכסנדרה נסיכת יוון (1921–1993), אשר נישאה לפטר השני, מלך יוגוסלביה. לאחר מותו של אלכסנדר, העניק אביו קונסטנטין הראשון את התואר "הנסיכה אלכסנדרה" לאשתו. העיר אלכסנדרופולי, על גבול יוון-טורקיה, נקראה על שמו בשנת 1920, בעת שביקר במקום. מלכותו של אלכסנדר הייתה יוצאת דופן בכך שעלה למלכות לפני אחיו הבכור. אחיו גאורגיוס השני, מלך יוון, אשר עלה למלכות לאחר אביו, ומלך על יוון באופן יוצא דופן לאחר מלוכת אחיו הצעיר.
הערות שוליים

↑  "King of Greece Reported Dead As Result of Monkey Bites", San Antonio Express, 20 October 1920, p. 1
↑  Winston Churchill, The Aftermath (The World Crisis: 1918-1928), C. Scribner's Sons, 1929, p. 386
| 0 | 1 | 2 |
| --- | --- | --- |
| הקודם: קונסטנטינוס הראשון | מלכי יוון  11 ביוני 1917 - 25 באוקטובר 1920 | הבא: קונסטנטינוס הראשון |
| --- | --- |
בקרת זהויות :  GND: 119534320  ISNI: 0000 0003 9618 5689  LCCN: n91022630  NLG: 278258  NTA: 070229104  VIAF: 291103844   WorldCat (עם VIAF): 291103844
אנצו וצ'רלי

| --- | --- |
אנצו וצ'רלי
אנצו וצ'רלי
 לידה:  13 במאי 1957 (בן 67) קולפרו, איטליה איטליה
 מדינה:  איטליה 
 השתייכות:   חיל האוויר האיטלקי
 תקופת הפעילות:  1975–2021 (כ־46 שנים)
 דרגה:   גנרלה
 תפקידים בשירות
 מפקד חיל האוויר האיטלקי ראש מטה ההגנה
 עיטורים
 אביר הצלב הגדול של מסדר ההצטיינות של הרפובליקה האיטלקית  מדליית זהב לכבוד תקופת שירות ארוכה בצבא איטליה  Maurician medal  צלב המפקד במסדר ההצטיינות של הרפובליקה הפדרלית של גרמניה  קצין בכיר במסדר הצבאי של איטליה  Croce commemorativa per soccorso umanitario all'estero  בפסקה זו 2 רשומות נוספות שטרם תורגמו 
 
אנצו וצ'רלי (באיטלקית: Enzo Vecciarelli‏; נולד ב-13 במאי 1957) הוא גנרל בדימוס בחיל האוויר האיטלקי. כיהן כמפקד חיל האוויר בין השנים 2016–2018, וכראש מטה ההגנה בין השנים 2018–2021.
ביוגרפיה

וצ'רלי נולד בקולפרו ב-13 במאי 1957. ב-1975 הוא התגייס לחיל האוויר האיטלקי. הוא נשלח לארצות הברית, ושם הוסמך כטייס קרב. ב-1991 הוא מונה למפקד קבוצת הקרב ה-9. ב-1999 הוא הועבר לפקד על קבוצת הקרב ה-4. במקביל, הוא מילא תפקידים בכירים במטה חיל האוויר. ב-2003 הוא מונה למפקד חיל האוויר ה-1 שהוצב בעיראק. ב-2007 הוא מונה לנספח הצבאי האיטלקי בברלין, עם סמכויות גם להולנד ודנמרק. ב-2010 הוא חזר לאיטליה ומילא תפקידי מטה ומנהל בכירים בחיל האוויר. בפברואר 2015 הוא מונה לסגן ראש מטה ההגנה (מקביל לרמטכ"ל). ב-21 במרץ 2016 הוא מונה למפקד חיל האוויר האיטלקי. ב-5 בנובמבר 2018 הוא מונה לראש מטה ההגנה. הוא כיהן בתפקיד עד 19 באוקטובר 2021.
אייסמן

ערך זה עוסק באייסמן, גיבור על בדיוני. אם התכוונתם למשמעויות נוספות, ראו .
| --- | --- |

אייסמן, כפי שהופיע על עטיפה אלטרנטיבית לחוברת Marvel's Voices: Pride Vol.1 #1 מיוני 2021, אמנות מאת ראסל דוטרמן ומתיו וילסון.
 סוג:  גיבור-על
 הוצאה לאור:  מארוול קומיקס
 הופעה ראשונה:  #1 X-Men (ספטמבר 1963)
 יוצרים:  סטן לי ג'ק קירבי
 גילום הדמות:  שון אשמור, "אקס-מן", "אקס-מן 2", "אקס-מן 3: המפלט האחרון", "אקס-מן: העתיד שהיה"
 מידע
 שם אמיתי:  רוברט "בובי" לואיס דרייק
 כינויים:  רמפייג', דרייק רוברטס, מיסטר פרייז, פרוסטי, אייסהארט (לב קרח)
 סטטוס:  פעיל
 מקום לידה:  Port Washington 
 גזע:  מוטאנט
 מקצוע:  רואה חשבון, תלמיד, מורה, גיבור-על
 כוחות:  יכולת להפחית אנרגיה קינטית של אטומים, ובכך להוריד את הטמפרטורה בתוך ומחוץ לגופו. באמצעות היכולת להקפיא לחות סביבו, הוא יכול ליצור עצמים פשוטים מקרח כגון קירות, אלה או כדור קרח. על ידי יצירת מגלשה באוויר והחלקה עליה הוא יכול לנוע במהירות ממקום למקום.
 חבר בקבוצה:  אקס-מן, המשוטטים
 חבר לשעבר בקבוצה:   אקס-פקטור התריסר דפנדרס אלופי לוס אנג'לס קרקס הרצח
 אזרחות:  ארצות הברית 
 דמויות קשורות
 משפחה:  ויליאם רוברט ומדלין דרייק (הורים) אן דרייק (דודה) מרי וג'ואל דרייק (בני דודים)
 
אייסמן (באנגלית: Iceman, "איש הקרח") הוא דמות בדיונית של גיבור-על מוטאנט המופיעה בחוברות הקומיקס אקס-מן ביקום מארוול קומיקס. דמותו הופיעה לראשונה בחוברת The X-Men #1 משנת 1963 ונוצרה על ידי הכותב סטן לי והמאייר ג'ק קירבי.
אייסמן הוא האלטר אגו של רוברט "בובי" דרייק, מוטאנט בעל כוחות הקפאת לחות מן האוויר סביבו והיכולת להפוך את גופו לקרח קשה. דרייק הוא אחד מחמשת החברים המייסדים של קבוצת אקס-מן, יחד עם סייקלופס, ג'ין גריי, חיה ואנג'ל. כאשר חברי הקבוצה עזבו בעקבות הצטרפותם של המוטאנטים החדשים, אייסמן הצטרף לקבוצתו החדשה של סייקלופס, אקס פקטור. לאחר אירועי "בית אם" היה נדמה כי אייסמן איבד את כוחותיו ואינו נמנה עם 198 המוטאנטים שנותרו בעולם, אך הנחה זו התבררה כשגויה והתברר כי איבוד הכח היה פסיכוסומטי בלבד כתוצאה מהפרעת דחק פוסט-טראומטית. במיתוג מחדש "מארוול עכשיו!" של שנת 2012 הוצגה דמותו הצעירה של אייסמן כחלק מחברי האקס-מן המקוריים שנשלחו לזמן ההווה מזמן העבר.
הדמות מופיעה ברבות מסדרות הקומיקס ביקום מארוול, ובשאר אמצעי המדיה. את דמותו בסרטי הלייב אקשן "אקס-מן", "אקס-מן 2", "אקס-מן 3: המפלט האחרון" ו"אקס-מן: העתיד שהיה" מגלם השחקן שון אשמור.
ביוגרפיה בדיונית > שנותיו הראשונות

רוברט "בובי" לואיס דרייק נולד בפורט וושינגטון, לונג איילנד, ניו יורק לוויליאם רוברט דרייק ולמדלין ביאטריס בס-דרייק. כוחותיו של בובי התפתחו לראשונה בגיל 15 בזמן דייט עם נערה בשם ג'ודי הארמון, כשהבריון השכונתי רוקי ביזלי רצה לקחת אותה לעצמו. בובי מפנה לעברו את ידו, וכולא אותו בגוש קרח. מאוחר יותר, אנשי העיירה שומעים על התקרית ויוצאים לחפש אותו בזעם. לשריף לא נותר אלא לכלוא את בובי למען הגנתו. בזמן השהיה בכלא, הקיר החיצוני של תא המעצר מתפוצץ, ואדם בשם סקוט סאמרס נכנס ומציע לבובי ללכת איתו. לאחר שבובי מסרב ללכת עמו, בין שני המוטאנטים מתפתח קרב, שנעצר רק בהתערבותו של פרופסור צ'ארלס אקסבייר.
לאחר שאקסבייר יושב לדבר עם בובי ועם הוריו, הם מציעים לנער ללכת עם אקסבייר לבית הספר שלו לילדים מחוננים. בובי נענה להצעה, עוזב עם אקסבייר ועם סייקלופס, והופך לחבר השני של קבוצת אקס-מן. בהמשך מתווספים לקבוצה ד"ר הנרי "האנק" מק'קוי, וורן וורתינגטון השלישי וג'ין גריי. אייסמן מתחבר במהירות להאנק מק'קוי, והשניים משמשים כאתנחתא קומית לקבוצה. בין יתר ההרפתקאות המוקדמות של אייסמן, הוא נלחם לראשונה לצד חבריו לקבוצה במגנטו ואחוות המוטאנטים שלו בצורתו המקורית מכוסת השלג. עד מהרה הוא מופיע בצורתו החדשה ומכוסת הקרח וחובר לראשונה עם הלפיד האנושי. עם קבוצת האקס-מן, אייסמן מגיע לארץ הפראית, נלחם בג'אגרנוט ונפצע אנושות בקרב הראשון נגד זקיפי הסנטינל. בזמן בו הוא חבר בקבוצה, אייסמן מתחיל במערכת יחסים עם לורנה דיין, מוטאנטית ירוקת-שיער הידועה בכינויה פולאריס, אם כי מערכת היחסים אינה מחזיקה מעמד לאורך זמן. אייסמן נמנה בין חברי הקבוצה שנלכדים בידי האי קרקואה בעל הבינה המלאכותית. בעקבות כך, פרופסור אקסבייר מאמן קבוצת אקס-מן חדשה על מנת להציל את החברים הלכודים. כמו שאר חברי הקבוצה המקורית, גם אייסמן עוזב את הקבוצה לאחר הגעתם של המוטאנטים החדשים.
ביוגרפיה בדיונית > האלופים, דפנדרס

בתקופה שבין חברותו של אייסמן באקס-מן לבין הצטרפותו לקבוצת אקס-פקטור, אייסמן עבר לחוף המערבי והתחיל ללמוד באוניברסיטת קליפורניה בלוס אנג'לס. בנוסף, הוא הפך לחבר מייסד של קבוצת "האלופים", אך קבוצה זו לא החזיקה מעמד והתפרקה מעט לאחר מכן. בין היתר, הוא נחטף בידי זקיף-העל מאסטר מולד, נתקל בענק הירוק, ועזר לדבר להילחם בקרקס הפשע. בתום פרישתו הקצרה מחיי הרפתקנות, אייסמן מצטרף לקבוצת הדפנדרס עם חיה ואנג'ל, ויחד עמם משתתף בהרפתקאות שכוללות את הבסתה של האימפריה הסודית בראשותו של פרופסור פאוור. לאחר שהקבוצה מתפרקת, בובי מתחיל לעבוד בראיית חשבון.
ביוגרפיה בדיונית > אקס-פקטור

חברי האקס-מן המקוריים, ביניהם אייסמן, מתאחדים כדי לייסד את קבוצת אקס-פקטור. בתחילת דרכה של הקבוצה, אייסמן פוגש לראשונה באפוקליפס. אל התחבולות האסגרדי לוקי לוכד את אייסמן מתוך ניסיון לשלוט בענקי הכפור. לוקי מגביר את כוחותיו של אייסמן ולאחר מכן מחלץ אותם ממנו כדי לשחזר את ענקי הכפור לצורתם המקורית. אייסמן ניצל בידי תור. ההתעסקות של לוקי בכוחותיו של אייסמן גורמת להגברתם והוא מאבד שליטה עליהם. במהלך קרב עם קבוצת שונאי המוטאנטים "הזכות", אייסמן מצויד בחגורה מווסתת אשר עוזרת לו לתפעל את כוחותיו בצורה טובה יותר. בעבר, אייסמן יכול היה לאגף את גופו בשכבת מיגון של קרח, וכעת הוא מסוגל לאגף את כל בניין אמפייר סטייט אם ירצה. עם הזמן, בובי משיג שליטה על כוחותיו המורחבים ומפסיק להשתמש בחגורה. הוא מאמין שהגיע לפוטנציאל המלא של כוחותיו ואינו ממשיך לפתח אותם מעבר לכך.
עם קבוצת אקס-פקטור, אייסמן מביס את ארבעת פרשי אפוקליפס. הוא שומר על קבוצת מגויסים חדשים, ביניהם בום-בום וקבוצת המוטאנטים החדשים. לאחר סאגת האי מיואר, אייסמן מצטרף חזרה יחד עם חברי אקס פקטור לקבוצת האקס-מן.
ביוגרפיה בדיונית > מוטציה משנית

במהלך קרב מתמשך עם טום קאסידי השחור, אייסמן נפצע בחזהו. לאחר שהוא חוזר למצב רגיל, החזה שלו לא נרפא במלואו וחלקים ממנו נותרו מכוסים קרח. הוא לא היה מסוגל להחזירו למצב רגיל ובעקבות כך פיתח מזג גס רוח ותוקפני משום שפחד מכך. מסתבר שאייסמן עבר את התפתחותה של המוטציה המשנית שלו, ללא ידיעתם של האחרים. אייסמן חשש כי יהפוך לקרח על בסיס קבוע. התנהגותו הצטיירה בפני מגויסים חדשים כשחצנית לעיתים, והוא התייחס אליהם בביטול. הוא אף הרחיק לכת והעליב את נייטקרולר כשאמר שרק חמשת חברי האקס-מן המקוריים יכולים לקרוא לעצמם "אקס-מן". בובי חש מתוסכל עוד יותר כאשר אלכס סאמרס ולורנה דיין הודיעו על חתונתם הקרובה, וזאת משום שאהב את לורנה למשך זמן מה. השניים ביטלו את אירוסיהם בהמשך, אך בובי כבר החל להרגיש כאילו הוא אדם שעשוי קרח ואינו מסוגל להרגיש יותר חום אנושי. בעקבות פגישתו בעזאזל ומאמיניו, גופו של אייסמן מנופץ מהצוואר ומטה. הוא חוזר למצב קרח, ואינו מסוגל לשנות חזרה למצב אנושי. כתוצאה מהשינוי הדרסטי, בובי הופך לאדם מריר יותר ומיואש.
ביוגרפיה בדיונית > השמדה, זן בסכנת הכחדה

לאחר אירועי "בית אם", בו מספרם של המוטאנטים צנח דרמטית ממאות מיליונים לכמה מאות בלבד, בובי מוצא את עצמו נורמלי והוא מאמין שכוחותיו אבדו. מעט לאחר מכן, כאשר מלכת המצורעים מחזיקה את בובי באיומי אקדח, אמה פרוסט "דוחפת" משהו במוחו, מה שמאלץ אותו להפוך לקרח. מסתבר כי בובי לא איבד את כוחותיו, אלא הדחיק אותם בתת-מודע שלו. בהמשך, בובי יכול היה לשנות את צורתו מרגיל לקרח כל אימת שרצה. הוא מצטרף לקבוצה אותה מרכיבה רוג, ובמהלך משימתם הראשונה הוא מגלה כי יכולים להשמיד אותו, אך הוא יכול להרכיב את עצמו מחדש.
באירועי "זן בסכנת הכחדה", אייסמן ומיסטיק מנהלים מערכת יחסים רומנטית, אך הדבר מתגלה ככיסוי כאשר מיסטיק משתמשת בו כמרגל עבור מיסטר סיניסטר. חבורת המשוטטים מבקשת להשיג את יומניה של דסטיני בהוראתו של סיניסטר, ואייסמן וקאנונבול נמלטים ממנה בעזרתה של פרוסט. הם נרדפים בידי סאנפייר, אך השניים מצליחים ללכוד אותו. במהלך זמן זה, אייסמן מציג יכולת שליטה תת-אטומית בשינוי האנרגיה שלו כאשר הוא מונע מסאנפייר להשתמש בכוחות האש שלו. אייסמן וקאנונבול מנסים למצוא את יומניה של דסטיני, ומיסטר סיניסטר מאתר אותם בעזרת סרברו משודרג משלו. קבוצת המשוטטים מתקיפה את הצמד, ואייסמן סופג פגיעת קליע בזרועו לאחר שמיסטיק יורה בו. בניסיונו של סיניסטר לחטוף את קאנונבול ולמחוק את זכרונו, אייסמן מסיח את דעתו ומאפשר לשניים להימלט.
ביוגרפיה בדיונית > תסביך משיח, אנו עומדים מופרדים

באירועי "תסביך משיח", קבוצת אקס-מן החדשים מחליטה לפשוט על מפקדתם של קבוצת "המטהרים" בוושינגטון הבירה, אך חבריה נאלצים לסגת. פיקסי משגרת אותם בחופזה חזרה לאחוזה, אך הקבוצה כולה מתפזרת בין וושינגטון הבירה למחוז ווסטצ'סטר. אייסמן מתנדב לחפש אחריהם לאחר שהחלים מפציעתו, והוא מקבל הנחיות טלפתיות מפרוסט. הוא מוצא אותם, ובדרכם חזרה הם מגלים שזקיפי יחידת א*ח*ד שעוצבו בידי תעשיות סטארק ותוכנתו לשמור על אחוזת אקס, נדבקו בווירוס ננוטכנולוגי והתקיפו את בית הספר. אייסמן ו-X-23 עזרו בהגנה על אחוזת אקס, ואייסמן השתתף בקרב האחרון נגד קבוצות המשוטטים, השוליות וטורף-אקס. הוא חזה במותו לכאורה של מורו הרוחני, צ'ארלס אקסבייר, לאחר שזה האחרון נורה בשוגג בידי בישופ.
בובי מפקפק בתפקידו כחבר אקס-מן ושוקל לנסוע לסן פרנסיסקו. יש לו קשיים בשליטה בכוחותיו, והוא מבקר את חברתו לשעבר, אופאל טאנאקה. אופאל מציעה לו להזמין את חיה על מנת שיבדוק אותו, וחיה מציע שמדובר בתוצאה של מעכבים עצביים שמיסטיק הזריקה לבובי בעבר. כאשר בובי נכנס למטוס עם אופאל מתפוצצת פצצה ואופאל מתגלה כמיסטיק בתחפושת. היא יורה בו אל מחוץ למטוס. מיסטיק עוקבת אחריו לבית החולים ומזריקה לו מעכב עצבי נוסף בכמות שיכולה להרוג אותו. בובי מוצא דרך להשתמש בכוחותיו כדי לנטרל את השפעת הרעלן והוא נרפא לחלוטין. כאשר הוא מתעמת מולה, היא מתוודה שאכן אהבה אותו, משליכה את עצמה מהגשר ולכאורה הורגת את עצמה.
אייסמן מגיע לסן פרנסיסקו, שם הוא פוגש באנג'ל, וורפאת' וחפציבה. ארבעתם נלכדים באשליה שאוחזת בעיר כולה ואשר נגרמה על ידי מרטיניק ג'ייסון כדי לשוות לעיר מראה של גן-עדן היפי. בתקופה זו, אייסמן קורא לעצמו בשם "פרוסטי". הם נשלחים בידי מרטיניק כדי להתעמת מול סייקלופס ואמה פרוסט, שמצליחה לשחרר את העיר מאחיזתה של מרטיניק. קבוצת אקס-מן מעבירה את בסיסה לאחר מכן לעיר.
ביוגרפיה בדיונית > פלישה סודית, אוטופיה

באירועי "פלישה סודית", אייסמן הוא אחד מחברי האקס-מן שנלחמים בגזע הסקרול שפלש לעיר סן פרנסיסקו.
הוא מציל את קולוסוס מידיו של ונום ולאחר מכן נלחם יחד עם חבריו לקבוצה באקס-מן האפלים של נורמן אוסבורן, שאמה פרוסט חברה ביניהם. במהלך הקרב האחרון על האי אוטופיה, אייסמן חובר לתלמידי האחוזה כדי להביס את המוטאנט שואב הכוחות מימיק. הוא עזר לספק לתושבי האי מים ורומם את רוחם למרות שהאמין שהמצב חסר תקווה ושהאקס-מן חיים בימים האחרונים של הגזע המוטאנטי. בנוסף, אייסמן עזר להביס את טורף-אקס ואת צבאה המוקם לתחיה של חברת מועדון הלפייר לשעבר סלנה, שפלש לאוטופיה.
ביוגרפיה בדיונית > הביאה השנייה, חמשת האורות

באירועי "הביאה השנייה", אייסמן נפצע אנושות במהלך הקרב עם זקיפי הנמרוד של באסטיון. הוא משנה צורה חזרה לצורתו הרגילה וסובל מכוויות קשות בגופו האנושי. אולם, כוחותיו המוטאנטים ממזערים את הפציעה והוא חוזר ללחימה לצד פסיילוק וחברי האקס-מן.
כאשר סרברו מאתר את חותמם של חמישה מוטאנטים חדשים, סייקלופס שולח את האקס-מן להשגיח עליהם עד אשר הופ סאמרס תגיע אליהם. אייסמן ואנג'ל נשלחים להשגיח על האור שאותר בקנדה, נערה העונה לשם לורי טרומט. שינוי הצורה שלה למוטאנטית הוא מכאיב ביותר, ובובי אינו יכול להקשיב לסבלה הרב. היה זה רק כאשר הנערה עמדה להרוג את עצמה שהופ הגיעה להצליחה להפעיל את כוחותיה המוטאנטים. במהלך קשת הסיפור "קללת המוטאנטים" בה מתרחשת מלחמה כוללת בין המוטאנטים לערפדים, סייקלופס נותן לכומר לברך את בובי כדי שכוחותיו יתפקדו כמים קדושים.
ביוגרפיה בדיונית > פילוג, בריאה מחדש

באירועי הסיפור "פילוג", סייקלופס ווולברין נקלעים למחלוקת רצינית בנוגע לכיוון אליו צריך לגשת בנושא עתיד המוטאנטים. וולברין בוחר לקחת איתו את מרבית התלמידים חזרה לאחוזת אקס, ובובי הוא הראשון שוולברין מבקש את עזרתו. בובי מסכים והשניים מתחילים לגייס חברי צוות ל"בית הספר לילדים מחוננים ע"ש ג'ין גריי". בובי מתפקד כמנהל החשבונות של בית הספר.
ביוגרפיה בדיונית > אוונג'רס נגד אקס-מן

בניגוד להחלטתו של וולברין, בובי מחליט לעזוב את בית הספר ולהצטרף לחבריו המוטאנטים בקרב נגד האוונג'רס. אולם, לאחר שחמשת הפניקסים מאבדים שליטה, הוא וקבוצת האקס-מן מצטרפים לאוונג'רס כשקפטן אמריקה מחליט להקים קבוצה המשולבת מחברי שתי הקבוצות, "האוונג'רס המופלאים".
ביוגרפיה בדיונית > אקס-מן היוצאים מן הכלל

כאשר ענני הטריגן הפעו להיות רעילים עבור מוטאנטים, אייסמן היה אחד המגויסים בקבוצתה של סטורם לפנות מוטאנטים למפלט אקס. הוא עבד לצידו של נייטקרולר ועזר לו לחפש אחר קולוסוס כשזה הפך לאחד מפרשיו של אפוקליפס. הם מוצאים אותו במצרים, שם הוא אורב להם וכמעט הורג אותם עד אשר קבוצת האקס-מן נחלצת לעזרתם. אייסמן מצטרף לאקס-מן כשהם מכריזים מלחמה על הבלתי אנושיים בעקבות הגילוי שענני הטריגן יהפכו את כדור הארץ לבלתי מיושב עבור מוטאנטים.
אייסמן מזמן העבר

| --- | --- |

אייסמן, כפי שהופיע על עטיפת החוברת All-New X-Men #31 מאוקטובר 2014, אמנות מאת סטוארט אימונן.
 סוג:  גיבור-על
 הוצאה לאור:  מארוול קומיקס
 הופעה ראשונה:  All-New X-Men #1 (ינואר 2013)
 הופעה אחרונה:  Extermination #5 (פברואר 2019)
 יוצרים:  בריאן מייקל בנדיס סטוארט אימונן
 גילום הדמות:  שון אשמור 
 מידע
 שם אמיתי:  רוברט "בובי" לואיס דרייק
 סטטוס:  לא פעיל
 מקום לידה:  Port Washington 
 מקצוע:  רואה חשבון, תלמיד, מורה, גיבור-על
 כוחות:  שליטה בקור ובקרח 
 חבר לשעבר בקבוצה:  אקס-מן, אקס-מן הצעירים
 אזרחות:  ארצות הברית
אייסמן מזמן העבר > אקס-מן החדשים

בעקבות המלחמה נגד חמשת הפניקסים, סייקלופס מתחיל להביע שאט-נפש מיחסיה של ממשלת ארצות הברית נגד מוטאנטים, ובובי מעיר על כך באומרו שסייקלופס הישן לא היה סובל את מעשיו הנוכחיים. הערה זו גורמת לחיה לערוך מסע בזמן לעבר ולהביא לזמן ההווה את חמשת חברי האקס-מן המקוריים בניסיון לעצור את סייקלופס. הקבוצה מחליטה להישאר בזמן ההווה תחת הנהגתה של קיטי פרייד במקום לחזור לזמן העבר. אייסמן מזמן העבר ומזמן ההווה נדהמים כשהם רואים אחד את השני. אייסמן הצעיר נדהם במיוחד מכוחות האומגה של מקבילו העתידי, המאפשרים לו ליצור יצורי קרח, וכן מאייסמן העתידי שהופיע בפניהם בזמן אירועי "קרב האטום", שהגדיר את עצמו כ"מכשף הקרח".
אייסמן הצעיר ושאר חברי הקבוצה מצטרפים לקבוצת שומרי הגלקסיה במסע לאימפריית השי'אר כדי להציל את ג'ין גריי, שעמדה למשפט בעוון פעולות השמד שהפניקס האפלה הייתה אחראית להם. הקבוצה משתגרת בהמשך ליקום אולטימייט מארוול ואייסמן הצעיר נקלע למאורתו של איש החפרפרת. כדי להימלט, הוא יוצר את יצור הקרח הראשון שלו, לשמחתו הרבה.
בחזרה ליקום שלהם, הם נקראים לעזור שוב לשומרי הגלקסיה בהשגת המערבולת השחורה האגדתית. אייסמן, סייקלופס וגרוט מקבלים כוחות על-אנושיים מהמערבולת לפני שהם מחזירים אותה לקפטן מארוול.
מאוחר יותר, בובי הצעיר מזמן העבר נאלץ להתמודד עם היותו הומוסקסואל כאשר ג'ין שואלת אותו בפרטיות מדוע הוא קורא לנשים סקסיות כשהיא יודעת באמצעות כוחותיה הטלפתיים שהוא הומוסקסואל. הדבר גורם לבובי לשער בנוגע לתסביך האישיות של מקבילו מזמן ההווה וההחלטות שהוא ביצע בזמן שעבר ביניהם. ביחד עם ג'ין הצעירה, בובי נפגש עם מקבילו העתידי, שמודה בעובדה שהוא הומוסקסואל והסתיר את הפרט הזה בחייו כדי שיוכל לחיות את חייו חופשי מכל דעה קדומה.
אייסמן מזמן העבר > תחייה מחודשת

עם סיום מלחמת הבלתי אנושיים באקס-מן על איום ענני הטריגן, אייסמן מצטרף לשאר חברי קבוצתו בניסיון שלהם לחזור לקו הזמן המקורי שלהם. אולם, הם מבינים עד מהרה שלא מדובר בקו הזמן הרציף של ארץ-616, והם תקועים בזמן ההווה ללא כל ידיעה מהיכן הגיעו. הם עוזבים את קבוצת אקס-מן ומבקשים למצוא משמעות לקיומם בעולם. הם מצטרפים למגנטו במדריפור ולדרכו להגנת מוטאנטים בכל מחיר, אך בשל בעיות אמון במנהיגם החדש הם מתאמנים בסתר למקרה ומגנטו יחזור לדרכיו הישנות וינסה להרוג אותם. במקום להתאמן איתם, בובי מנסה בכל דרך להתקרב לחברו רומיאו מקבוצת הבלתי אנושיים.
ראו גם

קילר פרוסט - דמות בדיונית דומה של חברת DC קומיקס המתחרה
אנצו מרקזי

| --- | --- |
אנצו מרקזי
אנצו מרקזי
 לידה:  26 באפריל 1907 טורינו, ממלכת איטליה ממלכת איטליה
 פטירה:  22 בפברואר 1997  (בגיל 89) ורונה, איטליה איטליה
 מדינה:  איטליה, ממלכת איטליה 
 השתייכות:   הצבא המלכותי האיטלקי  צבא איטליה
 תקופת הפעילות:  1927–1972 (כ־45 שנים)
 דרגה:   גנרלה די קורפו ד'ארמטה
 תפקידים בשירות
 מפקד הקורפוס האלפיני ה-4 מפקד הצבא האיטלקי ראש מטה ההגנה
 פעולות ומבצעים
 מלחמת האזרחים בספרד מלחמת העולם השנייה
 עיטורים
 אביר הצלב הגדול של מסדר ההצטיינות של הרפובליקה האיטלקית  Commemorative medal of the war period 1940-43  צלב ההצטיינות במלחמה  מדליית זהב לכבוד תקופת שירות ארוכה בצבא איטליה  Commemorative medal of the war of liberation  בפסקה זו 2 רשומות נוספות שטרם תורגמו 
 
אנצו מרקזי (באיטלקית: Enzo Marchesi‏; 26 באפריל 1907 – 22 בפברואר 1997) היה גנרל איטלקי ששימש כראש מטה ההגנה (מקביל לרמטכ"ל) בין השנים 1970-1972.
ביוגרפיה

מרקזי נולד בטורינו ב-26 באפריל 1907. מגיל צעיר הוא למד בבתי ספר צבאיים, וב-1927 החל לשרת בצבא המלכותי האיטלקי בדרגת לוטננט משנה. שנה לאחר מכן החל ללמוד באקדמיה הצבאית המלכותית במודנה. ביולי 1930 הוא החל לשרת בגדוד האלפיני ה-3 של טורינו, ובשנה שלאחר מכן קודם לדרגת לוטננט. באוקטובר 1934 החל לשרת בבית הספר למלחמה בטורינו. באוקטובר 1938 הוא קודם לדרגת קפיטנו. הוא לחם במלחמת האזרחים בספרד כמפקד פלוגה איטלקית שלחמה לצד הלאומנים.
ב-1941 הוא הועלה לדרגת מאיורו ובינואר 1942 מונה למפקד גדוד. לאחר שאיטליה חתמה על הסכם כניעה עם בעלות הברית, מרקזי הצליח להימנע מלכידה בידי הגרמנים, וחבר ליחידת פרטיזנים אשר עמה לחם עד סוף המלחמה.
לאחר המלחמה חזר מרקזי לשרת בצבא האיטלקי. בפברואר 1948 הוא הועלה לדרגת טנטה קולונלו. בנובמבר של אותה שנה, הוא שימש כראש המשלחת שקבעה את הגבול בין איטליה ליוגוסלביה. במאי 1952 הוא הועלה לדרגת קולונלו. ב-1954 הוא מונה למפקד הגדוד האלפיני ה-4. במאי 1957 הוא הועלה לדרגת גנרל די בריגדה, וביוני של אותה שנה הוא מונה למפקד הבריגדה האלפינית "יוליה" ולאחר מכן למפקד בית הספר הצבאי בצ'יוויטווקיה. בינואר 1960 הוא הועלה לדרגת גנרל די דיוויזיוני וארבע שנים לאחר מכן הועלה לדרגת גנרל די קורפו. במאי 1964 הוא הוא מונה למפקד הקורפוס האלפיני ה-4. ב-1968 הוא מונה למפקד צבא איטליה. ב-14 בינואר 1970 הוא מונה לראש מטה ההגנה (מקביל לרמטכ"ל). הוא כיהן בתפקיד עד 31 ביולי 1972 אז פרש מהצבא. הוא נפטר בוורונה ב-22 בפברואר 1997.
אנדורה לה ולה

גשר מיתרים על נהר ואלירה
רחוב מרי טקסל - שדרת החנויות במרכזית בעיר
קאזה דה לה ואל - הפרלמנט העתיק של אנדורה
אנדורה לה ולה (בקטלאנית: Andorra la Vella נהגה "אנדורה לה וייה") היא בירת נסיכות אנדורה ועיר הבירה הגבוהה באירופה. העיר ממוקמת בהרי הפירנאים, בין צרפת לספרד. מספר תושביה כ-26,000 (נכון לשנת 2008). זהו גם שמה של הקהילה האוטונומית (המחוז) שמקיפה את העיר. משמעות השם היא "אנדורה העתיקה".
היסטוריה

במקום התקיים יישוב החל מהתקופה הנאוליתית המאוחרת. במקום היה יישוב בתקופה הרומית, ויישוב נוסף הוקם על ידי קרל הגדול במאה השמינית כיישוב קדמי בין ממלכתו לממלכת המורים שבספרד. העיר הפכה לבירת אנדורה בשנת 1278 כאשר הוקמה הנסיכות. ה"קאזה דה לה ואל", ששימש כבניין הפרלמנט המדינה, הוקם בשנת 1707 והוא המבנה העתיק ביותר בעיר שעדיין עומד על מכונו. כיום, מתכנס הפרלמנט בבית הפרלמנט החדש של אנדורה.
בשלהי המאה ה-20 החלה העיר לפתח את ספורט הסקי והפכה לאתר תיירות חורף, והעיר אף הייתה מועמדת לארח את אולימפיאדת החורף 2010.
גאוגרפיה

העיר נמצאת בדרום-מערב המדינה, בגובה 1,011 מטרים מעל פני הים, במפגש שני נחלים.
אקלים העיר ממוזג, החורפים קרים, וקיץ יבש. הטמפרטורה נעה בין 1- מעלות בממוצע בחודש ינואר ל-20 מעלות בממוצע בחודש יולי. כמות המשקעים הממוצעת בעיר - 808 מ"מ גשם בשנה.
אקלים

האקלים באנדורה לה ולה הוא ממוזג (cfb לפי שיטת קפן). בעונת הקיץ הימים חמימים והלילות קרירים. בעונת החורף קר ומושלג. כמות המשקעים השנתית הממוצעת היא 812.3 מ"מ.
| אקלים באנדורה לה ולה> חודש.שיא טמפרטורה מרבית (C°).טמפרטורה יומית מרבית ממוצעת (C°).טמפרטורה יומית מזערית ממוצעת (C°).שיא טמפרטורה מזערית (C°).משקעים ממוצעים (מ"מ) | אקלים באנדורה לה ולה> ינואר.18.6.9.-2.5.-15.53.1 | אקלים באנדורה לה ולה> פברואר.20.8.9.-1.8.-16.37.9 | אקלים באנדורה לה ולה> מרץ.24.8.11.7.-0.2.-11.40.5 | אקלים באנדורה לה ולה> אפריל.29.13.3.1.7.-7.71.2 | אקלים באנדורה לה ולה> מאי.29.2.17.6.5.3.-2.89.8 | אקלים באנדורה לה ולה> יוני.37.4.21.9.8.8.0.84.2 | אקלים באנדורה לה ולה> יולי.39.26.2.11.4.3.60.7 | אקלים באנדורה לה ולה> אוגוסט.35.9.25.4.11.4.2.85.6 | אקלים באנדורה לה ולה> ספטמבר.32.21.4.8.5.0.80.9 | אקלים באנדורה לה ולה> אוקטובר.31.16.4.7.-6.72.4 | אקלים באנדורה לה ולה> נובמבר.21.2.10.7.0.6.-19.5.68.4 | אקלים באנדורה לה ולה> דצמבר.19.7.5.-1.4.-13.67.9 | אקלים באנדורה לה ולה> שנה.39.15.6.3.9.-19.5.812.3 |
| --- | --- | --- | --- | --- | --- | --- | --- | --- | --- | --- | --- | --- | --- |
מקור:
תחבורה

באנדורה כולה אין שדה תעופה. היא מרוחקת שלוש שעות נסיעה משדות התעופה הקרובים ביותר (טולוז, ז'ירונה, וברצלונה). במדינה אין גם תחנת רכבת, והיא מקושרת בקו אוטובוס לתחנת הרכבת הסמוכה בלופיטלה שבצרפת.
אוכלוסייה

השפה הרשמית המדוברת היא קטלאנית, אולם התושבים מדברים גם צרפתית וספרדית. מרבית האוכלוסייה היא נוצרים קתוליים. המוצא האתני של התושבים הוא:
43% ספרדים
33% אנדורים
11% פורטוגזים
7% צרפתים
6% אחרים
כלכלה

העיר אנדורה לה ולה היא המרכז הכלכלי של אנדורה. עיקר כלכלת העיר מתבססת על תיירות - 80% מכלכלת המדינה מתבססת על 10 מיליון התיירים המבקרים בעיר מדי שנה. כמו כן מהווה העיר מרכז בנקאי מקומי, ופועלות בעיר חברות רבות הנהנות ממקלט המס שהמדינה מעניקה.
ספורט

בסמוך לעיר מצויים אתרי סקי רבים המשמשים בסיס לכלכלתה. אנדורה לה ולה התמודדה על המכרז לארח את משחקי החורף האולימפיים לשנת 2010, אולם לא נבחרה. בעיר קבוצת כדורסל המשחקת בליגת העל הספרדית, מורה בנק אנדורה.